## Vlčany

okres: Šaľa; kraj nitriansky (župa nitrianska)

reformovaný farský kostol, 1785, uprav. 1937

seniorát komárňanský

organár: Sándor Országh a syn, Rákos Palota (údaj na hracom stole)

rok postavenia: 1901 (na firemnom štítku i čelnej stene hracieho stola)

prestavby a opravy: prestavba týkajúca sa dostavby pedálového registra Subbas 16´ v r. 1912 – realizoval Gáspar Sándor zo Székesfehérváru (firemná tabuľka na hracom stole). Posledná oprava v 90. rokoch 20. storočia spojená s konzervovaním nástroja.

Jednomanuálový organ s pedálom. Rozsah manuálu je C – f3 = 54 klávesov a tónov. Normálna farba klaviatúry. Pedál má klávesový rozsah C – f = 18 klávesov, tónový rozsah je len C – H = 12 tónov. Vzdušnice sú mechanické kužeľkové. Rozdelené sú na c a cis stranu, ktoré stoja v dvoch samostatných skriniach. Medzi skriňami, trochu predsunutý, stojí v zábradlí chóru hrací stôl. V ľavej organovej skrini (pri čelnom pohľade) je manuálová i pedálová vzdušnica cis strany, v pravej skrini vzdušnice c strany. Usporiadanie tónov na manuálovej vzdušnici – na cis strane zľava do stredu diatonicky od Cis po f3, na c strane sprava do stredu od C po e3. Registre stoja na vzdušnici od prospektu:

1. Principál 8´ C – F drevené kryté píšťaly, Fis – H zinkové pôvodné cylindrické otvorené píšťaly vnútri, od c po g1 v prospekte (nepôvodné zinkové píšťaly), od gis1 pôvodné otvorené píšťaly z organového kovu.
2. Oktáva 2´ v rozsahu C – F prospekte – nepôvodné zinkové píšťaly. Každá organová skriňa má po jednom prospektovom poli, v ktorom stojí po 13 píšťal (10 z principálu a 3 z oktávy 2´).
3. Kvinta 1 1/3´ cylindrické otvorené píšťaly z organového kovu, oktávová repetícia na c2. Na hracom stole je register nesprávne označený ako Quinta 2 2/3´.
4. Mixtura 2x C – 2 2/3´ + 1´ (sic !). Menší zbor repetuje oktávovou repetíciou na c2. Na hracom stole je register označený ako Mixtúra 1 1/3´
5. Flauta 4´ (Fuvola) C – h1 drevené otvorené píšťaly (hore s ladičkami z cínového plechu), od c2 kónické otvorené píšťaly z organového kovu, bez brád.
6. Salicionál 8´ C – H drevené kryté píšťaly, od c0 cylindrické užšie menzúrované otvorené píšťaly z organového kovu. V rozsahu c – h1 majú píšťaly bočné brady s „Unterbärte“ z organového kovu, od c2 po h2 majú píšťaly skriňové brady, od c3 sú bez brád. Kovové píšťaly majú po f3 ladiace zárezy so stočkami.
7. Bourdon 8´ C – h1 drevené kryté píšťaly, od c2 píšťaly z organového kovu kryté vysústruženými drevenými zátkami. Kovové píšťaly s jedným oblúkovým výrezom nemajú horné lábiá a bočné brady.

Za manuálovými vzdušnicami c a cis strany stoja pedálové vzdušnice. Pôvodne na nich stál len register oktávbas 8´, až roku 1912 pristaval Gáspar Sándor subbas 16´ . Pedálové píšťaly sú tiež usporiadané diatonicky, ale v opačnom smere ako manuálové: Pri vnútorných bočných stenách stoja najhlbšie píšťaly C, Cis, smerom k vonkajším bočným stenám nasledujú tóny c strany po B, resp. cis strany po H. Z vonku je pekne vidieť ako boli prehĺbené obe organové skrine.

Traktúry sú mechanické.

V samostatnej skrini napravo od pravej organovej skrine je umiestnený dvojitý zásobný mech (horný má faldy smerom von, spodný smerom dnu) s čerpacím mechom klinovým. Skladacia páka čerpacieho mecha je na prednej stene skrine mecha. Elektrické čerpadlo vzduchu bolo pri poslednej oprave prenesené z povale kostola do tlmiacej drevenej skrine, postavenej tesne vedľa skrine mecha.

Samostatný hrací stôl je umiestnený medzi organovými skriňami. Je trochu predsunutý a stojí v zábradlí chóru. Jeho čelná stena je zdobená troma poľami s neznelými píšťalami. Nad neznelými píšťalami je nápis: AZ ÚR DICSOSÉGÉRE KÉSZITTETTÉK // MILE JÁNOS ÉS NEJE TOTH LIDIA. Dole pod píšťalami: KÉSZÜLT 1901. Registrové páčky na stlačenie a zaháknutie sú vedené vyrezanými drážkami v podobe litery „L“ sú označené názvami registrov v kruhových bielych terčíkoch umiestnených nad registrovými páčkami. V súčasnosti sú názvy napísané rukou na papieri – zľava: Principál / 8´, Octáv / 2´, Quint / 2 2/3´ (v skutočnosti 1 1/3´ ), Mixtúra 1 1/3´ –– Subbass /16´ ––Fuvola / 4´, Salicional / 8´, Bourdon / 8´, Octávbas / 8´. Vedľa registrových páčiek vpravo je biely obdĺžnikovitý firemný štítok: ORSZÁGH SÁNDOR ES FIA // cs. és kir. udv. müorgona készitök. // Rákos – Palotán – 1901 - Budapest mellett. Vľavo je druhý firemný štítok, tiež obdĺžnikový s dreveným rámčekom s kaligrafickým nápisom na papieri: 1912 // Gáspár Sándor // ORGONA ÉS HARMÓNIUM KÉSZITÖ // SZÉKESFEHÉRVÁR. Vedľa je umiestnené malé zelené tiahlo (človeče nehnevaj sa) označené na obdĺžnikovom štítku: Tremolo. Nad pedálovou klaviatúrou sú umiestnené štyri kovové šľapky. Nad šľapkami sú pôvodné biele kruhové terčíky s názvami zľava: Pedál / Manual / Copula, Fortissimo, Mezzoforte, Piano.

Po oprave je nástroj v dobrom stave.